CELEX: 52017PC0166
Language: hu
Date: 2017-04-07
Title: Javaslat A TANÁCS HATÁROZATA a vándorló, vadon élő állatfajok védelméről szóló egyezmény szerződő felei konferenciájának tizenkettedik ülésén az egyezmény függelékeinek módosítására irányuló javaslatok tekintetében az Európai Unió nevében képviselendő álláspont meghatározásáról

EURÓPAI BIZOTTSÁG
            Brüsszel, 2017.4.7.
            COM(2017) 166 final
            2017/0077(NLE)
            Javaslat
            A TANÁCS HATÁROZATA
            a vándorló, vadon élő állatfajok védelméről szóló egyezmény szerződő felei konferenciájának tizenkettedik ülésén az egyezmény függelékeinek módosítására irányuló javaslatok tekintetében az Európai Unió nevében képviselendő álláspont meghatározásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A vándorló, vadon élő állatfajok védelméről szóló egyezmény (amely CMS-egyezmény vagy Bonni Egyezmény néven is ismert) célja, hogy teljes elterjedési területükön védelmet biztosítson a vándorló szárazföldi, tengeri és madárfajok számára. Az egyezmény az ENSZ Környezetvédelmi Programjának keretében államközi szerződés formájában jött létre, célja a vadon élő állatok és az élőhelyek globális szintű védelme. Az Európai Unió 1983. november 1-je óta szerződő fele az egyezménynek
                  1
               .
            
            
               A védelmet igénylő vándorló állatfajokat az egyezmény I. függeléke (veszélyeztetett fajok) és II. függeléke (azon fajok, melyek védelmére megállapodásokat kell kötni) sorolja fel.
            
            
               Az egyezmény döntéshozó szerve a szerződő felek konferenciája, amelynek hatáskörébe tartozik a vándorló fajok védettségi helyzetének értékelése, és ennek alapján az egyezmény I. és II. függelékének módosítása.
            
            
               Az egyezmény XI. cikkének megfelelően bármelyik szerződő fél tehet javaslatot az egyezmény módosítására. Az egyezmény függelékeinek módosítása valamennyi szerződő fél vonatkozásában 90 nappal az után lép hatályba, hogy a szerződő felek konferenciája a módosítást elfogadta, de nem lép hatályba azon szerződő felek vonatkozásában, amelyek fenntartással élnek.
            
            
               Az egyezmény szerződő felei konferenciájának tizenkettedik ülésére a Fülöp-szigeteki Manilában, 2017. október 22. és 28. között kerül sor. A Bizottság javasolja, hogy ennek kapcsán az Unió kezdeményezze az egyezmény II. függelékének módosítását annak érdekében, hogy két madárfaj, nevezetesen a Lanius excubitor excubitor és a Lanius minor a teljes elterjedési területén, így az Unión kívül is fokozott védelemben részesüljön. A javaslatot a következő megfontolások indokolják: 1. e fajok felvétele tudományosan megalapozott; 2. e fajok felvétele összhangban áll az uniós joggal; valamint 3. az Unió elkötelezett a biológiai sokféleség védelmét szolgáló nemzetközi együttműködés mellett. A fentiek fényében a Tanácsnak határoznia kell az Unió által a szerződő felek konferenciájának tizenkettedik ülésén a módosítási javaslatok kapcsán képviselendő álláspontról.
            
            
               Az egyezmény XI. cikke (3) bekezdésének megfelelően a módosítási javaslatoknak 2017. május 25-ig kell beérkezniük az egyezmény titkárságához.
            
            
               Elképzelhető, hogy az egyezmény titkársága a szerződő felek konferenciájának tizenkettedik ülését megelőzően tájékoztatja az Uniót az egyezmény I. és II. függelékének módosítására irányuló, más felek által tett javaslatokról. Ez esetben határozni kell az Unió által e módosításokkal kapcsolatban képviselendő álláspontról is.
            
            
               •Összhang a szabályozási terület jelenlegi rendelkezéseivel
            
            
               E javaslat nem tenné szükségessé az uniós jog módosítását, mivel két olyan fajra vonatkozik, amelyek az uniós jog, nevezetesen a madárvédelmi irányelv
                  2
                értelmében már megfelelő védelemben részesülnek.
            
            
               •Összhang az Unió egyéb szakpolitikáival
            
            
               
                  A javaslat összhangban áll a hetedik környezetvédelmi cselekvési programmal
                     3
                   és a biológiai sokféleséggel kapcsolatos, 2020-ig teljesítendő uniós stratégiával
                     4
                  , különösen annak 6. céljával (hozzájárulás a biológiai sokféleség globális csökkenésének megelőzéséhez).
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat jogalapja az EUMSZ 192. cikkének (1) bekezdése és 218. cikkének (9) bekezdése.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Szakértői vélemények beszerzése és felhasználása
            
         
         
            
               
                  Franciaország a madárvédelmi és az élőhelyvédelmi irányelvvel foglalkozó szakértői csoport útján benyújtotta megfontolásra az Unió e javaslatban foglalt módosítástervezeteit. Ezt követően előzetes informális véleménycserére került sor a tagállamokkal.
               
            
            
               4.KÖLTSÉGVETÉSI VONZATOK
            
            
               
                  Tárgytalan.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javaslat nem határoz meg új nyomonkövetési vagy jelentéstételi követelményeket. A végrehajtással kapcsolatos minden tervezési és nyomonkövetési tevékenység az egyezmény szerinti rendszeres tervezés és jelentéstétel körébe tartozna.
               
            
            
               2017/0077 (NLE)
            
            
               Javaslat
            
            
               A TANÁCS HATÁROZATA
            
            
               a vándorló, vadon élő állatfajok védelméről szóló egyezmény szerződő felei konferenciájának tizenkettedik ülésén az egyezmény függelékeinek módosítására irányuló javaslatok tekintetében az Európai Unió nevében képviselendő álláspont meghatározásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A 82/461/EGK tanácsi határozat
                  5
                által jóváhagyott, a vándorló, vadon élő állatfajok védelméről szóló egyezmény (a továbbiakban: egyezmény) szerződő feleként az Unió javaslatot tehet az egyezmény védelmet igénylő állatfajokat felsoroló függelékeinek módosítására.
            
            
               (2)Az egyezmény döntéshozó szerve a szerződő felek konferenciája, amelynek hatáskörébe tartozik a vándorló fajok védettségi helyzetének értékelése és ennek alapján az egyezmény I. és II. függelékének módosítása.
            
            
               (3)Úgy tűnik, hogy a Lanius excubitor excubitor és a Lanius minor fajoknak a II. függelékbe való felvétele tudományosan megalapozott és az uniós joggal összhangban álló volna, és megfelelne az Unió azon kötelezettségvállalásának, hogy nemzetközi partnerekkel együttműködve fellép a biológiai sokféleség védelme érdekében.
            
            
               (4)A szerződő felek konferenciájának tizenkettedik, a Fülöp-szigeteki Manilában 2017. október 22. és 28. között tartandó ülésén az Uniónak indokolt javaslatot tennie a II. függelék módosítására a Lanius excubitor excubitor és a Lanius minor fajok felvétele érdekében.
            
            
               (5)Az említett javaslatokat meg kell küldeni az egyezmény titkárságának,
            
            
               ELFOGADTA EZT A HATÁROZATOT:
            
         
         
            
               1. cikk
            
            
               A vándorló, vadon élő állatfajok védelméről szóló egyezmény szerződő felei konferenciájának tizenkettedik ülésére tekintettel a Bizottság ezennel engedélyt kap arra, hogy az Unió nevében javaslatot tegyen az egyezmény II. függelékének módosítására a Lanius excubitor excubitor és a Lanius minor fajok felvétele érdekében.
            
            
               A Bizottság az említett javaslatokat elküldi az egyezmény titkárságának.
            
            
               2. cikk
            
            
               Ez a határozat az elfogadásának napján lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 82/461/EGK határozata (1982. június 24.) a vándorló, vadon élő állatfajok védelméről szóló egyezmény megkötéséről (HL L 210., 1982.6.24., 10. o.).
               
               
                  
                     (2)
                  A Tanács 79/409/EGK irányelve (1979. április 2.) a vadon élő madarak védelméről (HL L 103., 1979.4.25., 1. o.).
               
               
                  
                     (3)
                  Az Európai Parlament és a Tanács 1386/2013/EU határozata (2013. november 20.) a „Jólét bolygónk felélése nélkül” című, a 2020-ig tartó időszakra szóló általános uniós környezetvédelmi cselekvési programról ( HL L 354., 2013.12.28., 171. o.).
               
               
                  
                     (4)
                  COM(2011) 244 végleges, „Életbiztosításunk, természeti tőkénk: a biológiai sokféleséggel kapcsolatos, 2020-ig teljesítendő uniós stratégia”. 
               
               
                  
                     (5)
                  A Tanács 82/461/EGK határozata (1982. június 24.) a vándorló, vadon élő állatfajok védelméről szóló egyezmény megkötéséről (HL L 210., 1982.6.24., 10. o.).